THCOM โชว์ผลงานไตรมาส 1 พลิกกำไร 198 ลบ. หลังค่าเสื่อม-ด้อยค่าดาวเทียมลดฮวบ
THCOM โชว์ผลงานไตรมาส 1 พลิกกำไร 198 ลบ. จากงวดเดียวกันเมื่อปีก่อนขาดทุน 33 ลบ. หลังค่าเสื่อม-ด้อยค่าดาวเทียมลดฮวบ
5 พ.ค. 2563

บริษัท ไทยคม จำกัด (มหาชน) หรือ THCOM รายงานผลการดำเนินงานงวดไตรมาส 1/63 สิ้นสุดวันที่ 31 มี.ค.63 ดังนี้

ทั้งนี้ ผลการดำเนินงานในไตรมาสดังกล่าว พลิกมีกำไร โดยเป็นผลมาจากกำไรจากการดำเนินงาน ประกอบกับกำไรจากอัตราแลกเปลี่ยน หักลบด้วยผลกระทบจากรายการด้อยค่าและตัดจำหน่ายสินทรัพย์ ทั้งนี้ กำไรสุทธิสำหรับการดำเนินงานปกติในไตรมาส 1/63 มีจำนวน 105 ล้านบาท ปรับตัวเพิ่มขึ้นอย่างมีนัยสำคัญจากผลขาดทุนจากการดำเนินงานปกติ จำนวน 4 ล้านบาท ในไตรมาส 1/62 และ 271 ล้านบาท ในไตรมาส 4/62 เนื่องมาจากการลดลงของค่าเสื่อมราคาดาวเทียม จากการปลดระวางดาวเทียมไทยคม 5 รวมทั้งการด้อยค่าของดาวเทียมดวงอื่นๆในปี 2562 และการควบคุมค่าใช้จ่ายอย่างมีประสิทธิภาพ
อย่างไรก็ดี บริษัทมีต้นทุนขายและการให้บริการในไตรมาส 1/63 ทั้งสิ้น 671 ล้านบาท ลดลง 30.2% จาก 962 ล้านบาท ในไตรมาส 1/62 และลดลง 21.9% จาก 859 ล้านบาท ในไตรมาส 4/62 เป็นผลมาจากการลดลงของรายได้จากการให้บริการดาวเทียมและบริการอินเทอร์เน็ตและสื่อ และการลดลงของต้นทุนค่าเสื่อมราคาจากการด้อยค่าของสินทรัพย์หลังการบันทึกด้อยค่าสินทรัพย์ในปี 2562
อีกทั้งต้นทุนการให้บริการดาวเทียมและบริการที่เกี่ยวเนื่องในไตรมาส 1/63 มีจำนวนทั้งสิ้น 674 ล้านบาท ลดลง 28.2% จาก 939 ล้านบาท ในไตรมาส 1/62 และลดลง 21.5% จาก 859 ล้านบาท ในไตรมาส 4/62 เป็นผลมาจากการลดลงของค่าเสื่อมราคาและค่าตัดจำหน่ายของทรัพย์สินดาวเทียม ซึ่วเป็นผลจากการตั้งด้อยค่าของดาวเทียมและอุปกรณ์ ทั้งดาวเทียมแบบทั่วไปและดาวเทียมบรอดแบนด์ในปี 2562
รวมถึงต้นทุนการให้บริการอินเทอร์เน็ตและสื่อในไตรมาส 1/63 มีจำนวนทั้งสิ้น 3 ล้านบาท ลดลง 91.9% จาก 37 ล้านบาท เป็นผลมาจากการขายเงินลงทุนในบริษัทซีดีเอ็น และลดลง 41.7% จาก 6 ล้านบาท ในไตรมาส 4/62 จากการควบคุมค่าใช้จ่ายที่มีประสิทธิภาพ
นอกจากนี้ บริษัทมีค่าใช้จ่ายในการขายและบริหาร รวมค่าตอบแทนกรรมการและผู้บริหาร ในไตรมาส 1/63 รวมทั้งสิ้น 212 ล้านบาท ลดลง 3.6% จาก 220 ล้านบาท ในไตรมาส 1/62 และลดลง 2% จาก 216 ล้านบาท ในไตรมาส 4/62 โดยมีสาเหตุหลักมาจากการลดลงของค่าใช้จ่ายพนักงาน รวมทั้งการควบคุมค่าใช้จ่ายในการบริหารที่มีประสิทธิภาพมากขึ้น